Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων υποδημάτων καταγωγής Λαϊκής Δημοκρατίας της Κίνας, Ινδονησίας και Ταϊλάνδης

(2002/C 140/07)

Η Επιτροπή αποφάσισε να κινήσει με δική της πρωτοβουλία μερική ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), (εφεξής "ο βασικός κανονισμός"), η οποία περιορίζεται στη μορφή των ισχυόντων μέτρων.

1. Προϊόν

Το υπό επανεξέταση προϊόν είναι ορισμένα υποδήματα καταγωγής Λαϊκής Δημοκρατίας της Κίνας, Ινδονησίας και Ταϊλάνδης (εφεξής "το υπό εξέταση προϊόν") και υπάγεται προς το παρόν στους κωδικούς ΣΟ ex 6402 99 98 (κωδικός Taric 6402 99 98 90 ), ex 6403 99 93 (κωδικός Taric 6403 99 93 90 ), ex 6403 99 96 (κωδικός Taric 6403 99 96 90 ) και ex 6403 99 98 (κωδικός Taric 6403 99 98 90 ). Οι εν λόγω κωδικοί ΣΟ παρατίθενται για πληροφοριακούς και μόνο λόγους.

2. Ισχύοντα μέτρα

Τα ισχύοντα επί του παρόντος μέτρα είναι οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 467/98 του Συμβουλίου(3) στις εισαγωγές ορισμένων υποδημάτων καταγωγής Λαϊκής Δημοκρατίας της Κίνας, Ινδονησίας και Ταϊλάνδης. Ο δασμός έχει τη μορφή ελάχιστης τιμής εισαγωγής ή κατ' αξίαν δασμού.

3. Λόγοι επανεξέτασης

Η Επιτροπή αποφάσισε να κινήσει με δική της πρωτοβουλία ενδιάμεση επανεξέταση σύμφωνα με το άρθρο 11 παράγραφος 3 για να εξετάσει την καταλληλότητα των ισχυόντων μέτρων ως προς το ακόλουθο θέμα.

Τα ισχύοντα μέτρα, τα οποία παρουσιάζονται υπό μορφή ελάχιστης τιμής εισαγωγής ή κατ' αξίαν δασμού, δεν διαφέρουν μεταξύ των πωλήσεων προς τα συνδεδεμένα μέρη και των πωλήσεων προς τα μη συνδεδεμένα μέρη, ούτε μεταξύ πρώτων πωλήσεων και μεταπωλήσεων στην Κοινότητα, και είναι προφανές ότι τούτο μπορεί να προκαλέσει προβλήματα στο επίπεδο της εφαρμογής. Συνεπώς, τα ισχύοντα μέτρα δεν θεωρούνται επαρκή για την εξουδετέρωση του ζημιογόνου ντάμπινγκ. Επιπλέον, τα ισχύοντα μέτρα δεν προβλέπουν τις καταστάσεις στις οποίες τα εισαγόμενα εμπορεύματα έχουν υποστεί ζημία πριν από τη θέση σε ελεύθερη κυκλοφορία. Εν προκειμένω, πρέπει να σημειωθεί ότι τα μέτρα δεν πρέπει να υπερβαίνουν το απολύτως απαραίτητο για την εξάλειψη της ζημίας.

4. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, αρχίζει επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην εξέταση του προαναφερόμενου θέματος.

α) Συγκέντρωση πληροφοριών

Για να συγκεντρώσει τις απόψεις των ενδιαφερόμενων μερών σχετικά με το προαναφερόμενο θέμα, η Επιτροπή θα έλθει σε επαφή με τον κοινοτικό κλάδο παραγωγής, τις τυχόν ενώσεις παραγωγών της Κοινότητας, τους παραγωγούς - εξαγωγείς των ενδιαφερόμενων χωρών, τις τυχόν ενώσεις παραγωγών - εξαγωγέων των ενδιαφερόμενων χωρών, τους εισαγωγείς και τις τυχόν ενώσεις εισαγωγέων που συνεργάστηκαν στην έρευνα που οδήγησε στην επιβολή των μέτρων για τα οποία διενεργείται η παρούσα επανεξέταση, καθώς και τις αρχές των ενδιαφερόμενων χωρών.

Όλα τα ενδιαφερόμενα μέρη που ενδέχεται να θιγούν από τα αποτελέσματα της εξέτασης για τη μορφή των ισχυόντων μέτρων καλούνται να γνωστοποιήσουν γραπτώς τις απόψεις τους, να υποβάλουν πληροφορίες και να προσκομίσουν τα σχετικά αποδεικτικά στοιχεία. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 5 της παρούσας ανακοίνωσης.

β) Ακροάσεις

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στο σημείο 5 της παρούσας ανακοίνωσης.

5. Προθεσμίες

Όλα τα ενδιαφερόμενα μέρη οφείλουν να αναγγελθούν στην Επιτροπή, να γνωστοποιήσουν τις απόψεις τους και να υποβάλουν τυχόν άλλες πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εφόσον δεν προβλέπεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα.

Εφιστάται η προσοχή στο γεγονός ότι τα ενδιαφερόμενα μέρη δύνανται να ασκήσουν τα περισσότερα διαδικαστικά δικαιώματα που αναφέρονται στο βασικό κανονισμό, μόνον εφόσον αναγγελθούν εντός της προαναφερθείσας προθεσμίας των 40 ημερών από τη δημοσίευση.

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ίδιας προθεσμίας των 40 ημερών.

6. Γραπτές παρατηρήσεις και αλληλογραφία

Όλες οι παρατηρήσεις και αιτήσεις των ενδιαφερόμενων μερών πρέπει να υποβληθούν γραπτώς και πρέπει να αναφέρουν την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γραφείο: TERV - 0/13 Β - 1049 Βρυξέλλες Φαξ (32-2) 295 65 05 Τέλεξ: COMEU B 21877.

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε απαραίτητες πληροφορίες ή δεν τις παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 60 της 28.2.1998, σ. 1.